b'\n_START_ARTICLE_\nCentavia\n_START_SECTION_\nZgodovina\n_START_PARAGRAPH_\nDru\xc5\xbebo je ustanovil Predrag Vujovi\xc4\x87 leta 2005 in je 15. junija 2006 prevzela prvo letalo BAe 146-200 od italijanske dru\xc5\xbebe Meridiana. Letalo je bilo vpisano v srbski register letal z oznako YU-AGL. Drugo letalo je bilo registrirano pod oznako YU-AGM in ga je dru\xc5\xbeba prejela 17. avgusta 2006. Ustanovitelj dru\xc5\xbebe Predrag Vujovi\xc4\x87 je bil hkrati izvr\xc5\xa1ni direktor dru\xc5\xbebe, ki je \xc5\xbee pred tem posku\xc5\xa1al z ustanovitvijo letalske dru\xc5\xbebe Air Maxi._NEWLINE_Dru\xc5\xbeba je v prvem obdobju delovanja opravljala predvsem \xc4\x8darterske lete. Dru\xc5\xbeba je prvi polet opravila 8. julija 2006 z letali\xc5\xa1\xc4\x8da na Krfu v Beograd. Centavia je bila prva letalska dru\xc5\xbeba, ki je opravljala letalsko povezavo med Zagrebom in Beogradom po razpadu nekdanje Jugoslavije. Hrva\xc5\xa1ka stran je vztrajala na stali\xc5\xa1\xc4\x8du, da ni meddr\xc5\xbeavnega sporazuma med Hrva\xc5\xa1ko in Srbijo, ki bi urejal tovrstne povezave in da se v obstoje\xc4\x8dem primeru evropski sporazum o odprtem zra\xc4\x8dnem nebu (Open skies), ki ga je Hrva\xc5\xa1ka ratificirala, ne more uporabljati. Podobno je \xc4\x8drnogorska vlada zavrnila pravice do pristanka srbskih letalskih prevoznikov razen Jat Airwaysa zaradi srbskega umika h\xc4\x8derinske \xc4\x8drnogorske letalske dru\xc5\xbebe Montenegro Airlines - Master Airways s sede\xc5\xbeem v Ni\xc5\xa1u. Ta zavrnitev je dramati\xc4\x8dno poslab\xc5\xa1ala gospodarske vezi med dvema dr\xc5\xbeavama, nekdanjima jugoslovanskima republikama. Kasneje je bilo znano, da je Evropska komisija zahtevala podrobna pojasnila od hrva\xc5\xa1kih in \xc4\x8drnogorskih oblasti glede zavrnitve pravic do potni\xc5\xa1kega prometa med Srbijo ter Hrva\xc5\xa1ko in \xc4\x8crno goro. Ukinitev letalskih prevozov je bila obravnavana kot kolateralna \xc5\xa1koda nere\xc5\xa1enih vpra\xc5\xa1anj in sporov med republikami nekdanje Jugoslavije. Samo Slovenija je brez te\xc5\xbeav dovolila izvajanje letalskih operacij dru\xc5\xbebi Centavia. Centavia je imela s slovensko dru\xc5\xbebo Adria Airways sklenjen codeshare sporazum za lete med Beogradom in Ljubljano._NEWLINE_Centavia je pridobila dovoljenja in pristajalne pravice s strani Slovenije, Nem\xc4\x8dije, Italije in \xc5\xa0vice. Dru\xc5\xbeba je na\xc4\x8drtovala z zimsko sezono 2006/2007 uvedbo letov v te dr\xc5\xbeave. Imela je tudi informativne pogovore z dru\xc5\xbebo Wizz Air glede skupnega sodelovanja na posameznih letih._NEWLINE_Dru\xc5\xbeba je letali, ki ju je imela najeti vrnila leasingodajalcu BAE Systems 9. novembra 2006, kar je pomenilo konec opravljanja letalskih operacij. Dan pred tem je dru\xc5\xbeba proglasila tudi ste\xc4\x8daj.\n_START_SECTION_\nFlota\n_START_PARAGRAPH_\nDru\xc5\xbeba je uporabljala dve letali znamke BAe 146-200.'